ผู้ถือหุ้น IHL ไฟเขียวรุกธุรกิจใหม่ “อาหารสัตว์เลี้ยง” ฟากผบห.มั่นใจหนุนผลงานโตยั่งยืน
ผู้ถือหุ้น IHL ไฟเขียวรุกธุรกิจใหม่ "อาหารสัตว์เลี้ยง" ฟากผบห.มั่นใจหนุนผลงานโตยั่งยืน
ผู้ถือหุ้น IHL ไฟเขียวรุกธุรกิจใหม่ "อาหารสัตว์เลี้ยง" ฟากผบห.มั่นใจหนุนผลงานโตยั่งยืน
19 ส.ค. 2563

นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ จำกัด (มหาชน) หรือ IHL เปิดเผยว่า ที่ประชุมสามัญผู้ถือหุ้นประจำปี 2563  เมื่อวันที่ 18 สิงหาคม 2563 ที่ผ่านมา มีมติอนุมัติพิจารณาแก้ไขเพิ่มเติมวัตถุประสงค์และแก้ไขหนังสือบริคณห์สนธิ เพื่อรองรับธุรกิจในอนาคตของบริษัทฯ ในการประกอบกิจการผลิตและจำหน่ายอาหารสัตว์เลี้ยงประเภทอาหารขบเคี้ยว/อาหารว่างสำหรับสัตว์เลี้ยง โดยเป็นการแปรรูปหนังสัตว์ให้เป็นอาหารสำหรับสัตว์เลี้ยง
“บริษัทฯ ต้องขอขอบคุณผู้ถือหุ้นทุกท่านที่ให้ความไว้วางใจและให้ความเชื่อมั่นในการบริหารธุรกิจ ซึ่งการขยายธุรกิจประเภทอาหารสัตว์เลี้ยง หรือธุรกิจที่เกี่ยวเนื่อง เพื่อเป็นการกระจายความเสี่ยงในการดำเนินธุรกิจ รวมถึงเป็นการต่อยอดจากธุรกิจเดิมไปสู่ธุรกิจในอนาคตของบริษัทฯ 
โดยขณะนี้อยู่ระหว่างการเตรียมความพร้อมในการลงทุน ซึ่งเบื้องต้นประเมินว่า สินค้ามีแนวโน้มการเติบโตที่ดีต่อเนื่อง อีกทั้ง ยังสามารถสร้างผลตอบแทนในระดับที่น่าพอใจให้กับบริษัทฯ และผู้ถือหุ้น ซึ่งคาดว่า จะเห็นความชัดเจนได้ภายในปีนี้” นายองอาจ กล่าว
ด้าน นายวศิน ดำรงสกุลวงษ์ กรรมการและผู้จัดการทั่วไป IHL กล่าวว่า บริษัทฯ มีความพร้อมในการขยายธุรกิจเพิ่มเติม จากเดิมที่บริษัทฯ เป็นผู้ผลิตเบาะหนังรถยนต์รายใหญ่ในประเทศ ธุรกิจฟอกหนังรองเท้า และผลิตภัณฑ์โปรตีน GROW PLUS เนื่องจากบริษัทฯ มีวัตถุดิบที่สามารถนำมาต่อยอด และใช้ในการผลิตได้อย่างครบวงจร โดยมั่นใจว่า จะช่วยสนับสนุนให้ในอนาคตเติบโตได้อีกทาง
สำหรับแผนการดำเนินงานที่เหลือของปี 2563 บริษัทฯ ยังมีออเดอร์ในการผลิตเบาะหนังรถยนต์เข้ามาอย่างต่อเนื่อง จากยอดจองรถยนต์ รุ่นใหม่ “Corolla Cross”  ของบริษัท โตโยต้า มอเตอร์ ประเทศไทย  ซึ่งเป็นพันธมิตรรายใหญ่ของบริษัทฯ ในงานมอเตอร์โชว์ 2020 ที่ผ่านมา ได้รับการตอบรับดีเกินคาด รวมไปถึงการผลิตเบาะหนังรถยนต์ให้กับรุ่นอื่นๆ เช่น FORTUNER, Toyota Revo
ส่วนการผลิตเบาะหนังรถยนต์ให้กับค่าย Honda และ Nissan เริ่มกลับมาฟื้นตัวเช่นกัน ธุรกิจฟอกหนังรองเท้ายังมีทิศทางที่ดี ขณะนี้ มีออเดอร์ในการผลิตเป็นไปตามเป้าหมายที่วางไว้ ส่วนผลิตภัณฑ์โปรตีน GROW PLUS ยังได้รับการตอบรับที่ดีจากลูกค้า นอกจากนี้ บริษัทฯ ยังมองหาโอกาสในการขยายธุรกิจใหม่ๆ เพื่อช่วยผลักดันผลประกอบการให้เติบโตอย่างมั่นคง